Ukraina Oliy Radasiga Rossiya bilan aloqalarni uzish to‘g‘risidagi qonun loyihasi kiritildi

Ukraina Oliy Radasiga Rossiya Federatsiyasi bilan diplomatik aloqalarni uzishni ko‘zda tutuvchi qonun loyihasi kiritildi. Uning muallifi Radikal partiya vakili bo‘lgan deputat Oleg Lyashko hisoblanadi. Mazkur hujjat matni parlament saytida e’lon qilingan.

Qonun loyihasida “Harbiy tajovuzkor bilan munosabatlarning birlamchi choralari” xususida so‘z yuritiladi. “Tajovuzkor” deganda matn muallifi Rossiyani nazarda tutadi.
Munosabatlarni uzish bilan birga, Lyashko Qora dengiz flotining Ukraina hududida turishi haqidagi bitimni hamda Ukraina va Rossiya Federatsiyasi o‘rtasidagi hamkorlik to‘g‘risidagi shartnomani ham bekor qilishga chaqirgan. Bundan tashqari, u Rossiya gazining Ukraina hududi bo‘ylab tranzit holda olib o‘tilishi narxini har 1000 kubometrga 500 dollari miqdorida belgilashni taklif etgan (joriy yilning fevralida “Interfaks-Ukraina” keltirgan ma’lumotlarga ko‘ra, shu paytgacha tranzit narxlari 1000 kubometr gazni 100 kilometr masofaga o‘tkazish uchun 2,73 dollar miqdorida bo‘lgan).
Qonun loyihasida Rossiya Federatsiyasiga qo‘shilish uchun mitinglar uyushtirgan ukrainlarni “istilochilarning hamtovoqlari” deb e’tirof etish va  ularni davlatga xiyonat qilganliklari uchun javobgarlikka tortish ham taklif qilingan. Nihoyat, mazkur hujjatda Lyashko “harbiy tajovuz vaqtida sotqinlar, qo‘poruvchilar, talonchilar, qotillar, qochoqlar va josuslarga nisbatan o‘lim jazosini kiritish”ga chaqirgan.
Ukraina armiyasi 12-martdayoq to‘liq jangovar shay holatga keltirilgan, 17-mart kuni esa Oliy Rada mamlakatda qisman safarbarlik e’lon qildi. Xabarlarga ko‘ra, Ukraina Qurolli kuchlariga 20 ming, yangi tashkil etilgan Milliy gvardiyaga yana 20 ming kishini jalb etish rejalashtirilgan.